
【金剛般若波羅蜜經】
 

金剛二字，解者都以堅利能斷為義，此泛說也。然西域實有金剛寶。此寶最堅不可壞，且能壞一切物。謂取此寶以喻般若，能斷煩惱。此雖近理，總非佛意，特尋常宿習知見耳。

 

蓋般若，此云智慧，乃是佛的心，所謂佛智慧也。波羅蜜，義云到彼岸，乃指此心極盡處也。今題云金剛般若波羅蜜，標此經所說，特顯佛一片金剛心耳。且金剛心乃佛修因證果之本心。今出世教化眾生，全用此心。今教菩薩以金剛心為本修因，為入大乘之初門，故特示之以斷疑也。以此心不是世間眾生常情，故舉世不能知佛。且佛原不是世間人，而今平空走到人間來，則人人見而生疑矣。及其日用行事，件件不與人同。說話不同，規矩不同。事事法法，與世間相反，故動而見疑。宜其諸天魔王皆欲害，調達阿闍皆要殺，而一切人皆生謗也。故曰：我出世間，一切天人阿修羅外道魔王，皆當驚疑，是也。不但天人生疑，即弟子中上首如迦葉等，舉皆疑佛。以所說法，乍空乍有，乍是乍非，或讚或斥，或獎或呵，全無一定之言。而諸弟子，聞者皆疑而不信。故曰，將非魔作佛，惱亂我心耶？上首尚乃如此，則新學可知。以佛所說法，難信難解故。然佛出世，一番說法，則今已三十年矣，弟子猶且懷疑而不信。是則佛之含冤，蓋已久矣。今日幸喜空生，有些見處，窺見世尊一斑，忽生讚歎。故世尊因其疑而決破之。乃披露自己一片金剛真心，表白與他，使其了悟不疑。令諸聞者，群疑頓斷。故此經，乃佛的示自心，以斷弟子學佛者之疑。不是說般若能斷眾生煩惱也。如其不然，但看經中一一皆是空生之疑，疑佛之心。佛表此心以破彼疑。何嘗說以智慧斷眾生煩惱耶！故此經題，單是法，非以喻也。但斷得弟子疑，就斷得眾生煩惱。此經一味只是斷疑生信為主。以學道之人，以信為本，以疑作障。故疑有三種：謂疑人、疑法、疑己。疑人謂認人不真。即如弟子聞佛說色身法身，大身小身，不知那箇是真佛。此疑人也。且其說法，方纔說有，卻又說空。方纔說空，卻又說不空。以其言不一，故最可疑。此疑法也。或有聞而能信，不疑於法。又見其法大，則疑自己根小，不堪領荷，不能修行。此疑己也。今此經中，三疑都有。佛隨空生所疑處，即便逐破，頓斷彼疑。所謂疑悔永已盡，安住實智中。此經之旨也。

 

此經，此方解者極多，都不合佛意。獨西域天親菩薩，以二十七疑分經，極是。但意出於聖人，而論傳此方，已經翻譯。且譯人有巧拙不同，言不達意，反生滯礙，使學人難省。此微妙幽旨，非口所宣，一落言銓，便成渣滓。況著粗浮文字，何以達妙！此註述之難於描寫佛心，不無救顰之醜。即如世人作行狀，但可述事，不能傳神。此其難也。故今決疑解，妙在先得空生之疑為主。若疑情全露，則佛破疑之說，不待解而自明矣。故此解先出疑，在本文之前。節節按跡而破之。忘言領悟，自得其宗。

 

【如是我聞。一時佛在舍衛國，祇樹給孤獨園，與大比丘眾，千二百五十人俱。】
 

﹝解﹞此是佛住世說法儀式。諸說備釋，此不繁衍。

 

【爾時世尊食時，著衣持缽入舍衛大城乞食。於其城中次第乞已，還至本處。飯食訖，收衣缽洗足已，敷座而坐。】
 

﹝解﹞此是佛住世家常過活。日用處動容，與眾一般，更無別奇特。只是就裏一點，與人不同，知之者希。

 

【時長老須菩提，在大眾中，即從座起。偏袒右肩，右膝著地，合掌恭敬，而白佛言：「希有世尊！」
 

﹝解﹞如來住世日用尋常，與人一般。就裏一點不同處，人人對面不知。今日忽被空生勘破。故歎曰希有！嗟乎！如來與諸弟子，周旋三十年矣，一向不知佛行履處。不知，故作等閒放過，只道與眾人一般。所以凡佛所言，多疑而不信。若不是空生覷透，則終無知佛者耶。

 

【「如來善護念諸菩薩，善付囑諸菩薩。】
 

﹝解﹞此空生歎佛希有處。正是親見如來此一片苦心也。菩薩乃學佛之弟子。即昔在小乘中，初發大乘心者，乃空亂意菩薩也。一向佛為護念此輩，更無別意，只是要付囑此心耳。護念者。以佛出世本願，只欲令一切眾生與佛無異，人人成佛，方盡此心。但眾生德薄垢重，心志怯弱，不能擔荷。如嬰兒一般。佛如慈母之護念嬰兒，則無一息放下。種種周悉，調護愛念。故如保赤子。所謂護念，只欲一切眾生直至成佛而後已，故曰付囑。然不敢明言，但密密方便而將就之，故曰善。經云：我以無量無數方便，引導眾生，欲令一切眾生，皆悉到於一切智地。是謂護念付囑。

 

【「世尊！善男子、善女人，發阿耨多羅三藐三菩提心，云何應住？云何降伏其心？」】
 

﹝解﹞此空生特問安心之法也。以初在小乘時，單肯自度，不肯度生。故心小。今蒙如來二十餘年，多方淘汰，激起度生之心，故名大心眾生。為菩薩。要令下化眾生，將以上求佛果。此輩自肯利生，故曰發菩提心。此空生已信佛心矣。但見初發大心菩薩，未悟實相真空，與前所取偏空，二者難辨。以前小乘涅槃，可以取著安住其心。今既捨前空，而未得真空。所謂進無新證，退失故居，名空亂意。以一向執著名言，習氣未忘，要有住著。又執著一定有佛果可求，將謂求至佛果，便是住處耳。且要上求佛果，必欲下化眾生。眾生度盡，方得成佛。而今滿眼看見三千大千世界眾生無量無邊，幾時能度得盡！眾生不盡，如何得成佛果。以求住之心急，故此心不安，不能降伏。故空生特為請安住其心，降伏其心之方法耳。然空生已見佛心而嘆希有矣，且開口單問此二語者，何也？以眾心各謂世尊今日是已成之果矣，故我見世尊如此日用安心自在。即今初發心求佛果之人，其心不定，當如何安住，如何降伏耶？此問意也。安心者，如二祖侍達磨，乞安心法。磨云：將心來與汝安。祖云：覓心了不可得。磨云：與汝安心竟。然在祖師門下，一言便了，所以為宗。今世尊便說了許多安心之法，婆心漏逗，所以為教到底只是箇覓心了不可得。故四祖以前，皆以楞伽印心。至黃梅六祖，皆以金剛印心。故此經文非文字相，不可作言語文字看，全在離言之妙。其經中，凡言於汝意云何，皆反徵其疑也。以眾心隨語起疑，雖未吐露，而心已動念，謂之意言分別，正是名言習氣耳。

 

【佛言：「善哉善哉！須菩提！如汝所說，如來善護念諸菩薩，善付囑諸菩薩。汝今諦聽！當為汝說。善男子、善女人，發阿耨多羅三藐三菩提心，應如是住，如是降伏其心。」】
 

﹝解﹞空生所問。意謂發心菩薩，不得似佛這等安心自在，將謂若求作佛，必須像佛日用行履一般，方纔是佛。我觀佛心如此安閒，而菩薩心不得安住，如何降伏使心安耶？佛答意云菩薩要求心安作佛，不必別求，只如汝會得我護念付囑之心，其心自安，亦不必別樣降伏。故云如汝所說，但得心安足矣，更何降伏耶！只當如此而已，故云如是。

 

【「唯然世尊！願樂欲聞。」】
 

﹝解﹞唯然者。空生直信佛心無疑矣。已見佛心似不必說，但諸菩薩未領其旨，更欲樂聞也。

 

【佛告須菩提：「諸菩薩摩訶薩，應如是降伏其心。】
 

﹝解﹞此佛指示安心之方法也。義在下文。前問安住降伏二事，今只許說降伏，不言安住者，以凡夫二乘，一向執著住處，此名言習氣也。今趣進大乘者，先要遣此習氣。以眾生涅槃，俱非實法，皆不可得，但以名言為體耳。名言既捨，習氣頓空。其心不待降伏，而自安恬寂滅矣。故但教降心，不言其住者，恐引習氣。所謂狂心不歇，歇即菩提。但盡凡情，別無聖解。佛不以實法繫著於人，故不言住。

 

【「所有一切眾生之類，若卵生、若胎生、若濕生、若化生；若有色、若無色；若有想、若無想、若非有想、若非無想，我皆令入無餘涅槃而滅度之。如是滅度無量無數無邊眾生，實無眾生得滅度者。何以故？須菩提！若菩薩有我相人相眾生相壽者相，即非菩薩。】
 

﹝解﹞此世尊直示安心觀法也。然菩薩發心，所求者佛果，所化者眾生。二者而已。所以於心不安者，以未見眾生如故。滿目都是眾生，何時方得度盡。眾生不盡，則佛果難求。轉見長遠，因此其心不安。而汲汲不休，故求降伏此心。今佛教以度生之方，以觀察無我為主。且菩薩所見眾生之多，難盡度者，以有我相，則見人相。人人相對，則三千界內眾生何限！且生生不已，宜怖其難盡也。殊未見眾生本自如如耳。然眾生雖多，總十二類。縱有無量，亦只十二。就十二類一一觀之，收於胎卵濕化四生而已。四生之內，不過色心二法而已。在色則不過有色無色，論心亦不過有想無想。縱到極頂，則止於非有非無。如此十二，則盡眾生界矣，又何多耶。況十二類，名為眾生。眾生色心，本是假合。既為假合，則眾生本無。眾生本無，但妄見有。茍以本無而觀眾生，則眾生本自如如。眾生既如，俱成寂滅。即此盡皆令入無餘涅槃矣，又何難哉。淨名云，一切眾生畢竟寂滅，不復更滅。如此滅度無量無數無邊眾生，其實無一眾生得滅度者。何以故？本無我故。以有我則有人，有人則有眾生壽者。但有此四相，則不名為菩薩矣，何言度生。是故菩薩度生當觀無我。無我則無人。既無我無人，則眾生界自然寂滅。眾生寂滅，則佛果非遙。又何怖其長遠耶。是故菩薩當觀無我。下文云：知一切法無我，得成於忍，此真菩薩也。

 

﹝疑﹞佛教菩薩度生，以布施為本。其所施者，皆眾生也。今眾生皆空，則所作布施，誰為受者。故下文答云，菩薩布施，不必著眾生相。

 

【「復次，須菩提！菩薩於法，應無所住行於布施。所謂不住色布施，不住聲香味觸法布施。須菩提！菩薩應如是布施，不住於相。】
 

﹝解﹞此破著相之疑也。空生因聞眾生皆空，則疑。謂眾生既空，則菩薩布施，無有受者。以六塵非有，眾生本空，故云應無所住。此教不可著眾生塵相也。又伏疑云：若不住相，何以有福？故下答以離相之福更大。

 

【「何以故？若菩薩不住相布施，其福德不可思量。須菩提！於意云何？東方虛空可思量不？」「不也，世尊！」「須菩提！南西北方、四維上下虛空可思量不？」「不也，世尊！」「須菩提！菩薩無住相布施，福德亦復如是不可思量。】
 

﹝解﹞此破著相之疑，示以離相妙行也。然菩薩布施，專為求福。若求福之心著相，則福不大。故世尊權指離相之福更大，使其安心。然著相布施，局於有相。而眾生之相，一微塵耳。縱能獲福，其福幾何！今若正施眾生時，不見有施者受者，亦不見有所施之物，如此三輪皆空，無相可住。不住相之福，其福不可思議矣。故以虛空喻之。

 

【「須菩提！菩薩但應如所教住。】
 

﹝解﹞此結示安心之法也。前問心不能安住，故須降伏。世尊教以降伏之方，只是以觀無我為主。無我則無人，人我兩忘，則自心寂滅。自心寂滅，則一切眾生皆寂滅矣。眾生既寂，則佛不必求。此則馳求心息，取捨情忘，內外皆空，一心不動。是則名為安心之法，故結云如。

 

﹝疑﹞前以布施作福，下化眾生，只為上求佛果。今既眾生相空，三輪體寂，是則因為虛設矣。無相之因，何以上求有相之果乎？況現見如來身相宛然，不是無相之因可得。此以相見如來也。故佛破云。

 

【「須菩提！於意云何？可以身相見如來不？」「不也，世尊！不可以身相得見如來。何以故？如來所說身相，即非身相。」佛告須菩提：「凡所有相，皆是虛妄，若見諸相非相，即見如來。」】
 

﹝解﹞此直指無相妙行也。空生由聞無相之因，遂疑此因，不能求有相之佛果。是以相見如來也。此乃著佛應化之相，未見法身真體。世尊徵破見相。空生領旨。故佛直告不可以相見如來。以如來所說之身，即法身也。故云非身。然法身亦非有相，即於諸法相上，見其非相，即見如來矣。不是如來法身，捨諸法之外，別有一相狀也。此則無相之因，契無相之果。明矣。

 

﹝疑﹞若以無相之因，契無相之果。此義甚深，難信難解。遂疑。

 

【須菩提白佛言：「世尊！頗有眾生，得聞如是言說章句，生實信不？」佛告須菩提：「莫作是說！如來滅後，後五百歲，有持戒修福者，於此章句，能生信心，以此為實。當知是人，不於一佛二佛三四五佛，而種善根，已於無量千萬佛所，種諸善根。聞是章句，乃至一念生淨信者。須菩提！如來悉知悉見，是諸眾生得如是無量福德。何以故？是諸眾生，無復我相人相眾生相壽者相。無法相，亦無非法相。何以故？是諸眾生，若心取相，則為著我人眾生壽者。若取法相，即著我人眾生壽者。何以故？若取非法相，即著我人眾生壽者，是故不應取法，不應取非法。以是義故，如來常說汝等比丘，知我說法，如筏喻者。法尚應捨，何況非法？】
 

﹝解﹞此直示佛之知見也。由前空生初執有相之因，佛以不住相布施破之。復疑無相之因，不能契有相之果，蓋執佛有相狀也，佛以法身非相破之。是以無相之因，契無相之果，明矣。如此，則因果俱空，人法雙泯，此義甚深，難信難解。故疑問佛，不知可有人，能信此法不？頗，猶可也。言說章句，即指前無相因果之說。佛答謂豈無其人。但信此法者不是尋常之人，乃是持戒修福者，方能信耳。此人亦非於一佛二佛三四五佛而種善根，蓋從無量千萬佛所而種善根者。所謂久種深根，乃能信耳。此等大根眾生，即一念信心，我悉知見其所得福，已無量矣。此無相之福，勝過有相所求之福。明矣。何故契無相者，能得多福耶？蓋此眾生。無復我人眾生壽者之相矣。不但無此四相，即一切有無諸相，悉皆空矣。故云無法相，亦無非法相。以此眾生，心不取相故，一切皆離。茍一念取著法非法相，即著四相。以不取相故，心境皆空，得福殊勝之若此耳。此是如來真知見力。故我教菩薩，不應取法非法相。何以故？以一入此法，則人法皆空，頓離諸取，便起諸有矣，豈細事哉。故我常教弟子，當捨法也。然捨法即捨情，情忘則智圓矣。故曰：法尚應捨，何況非法。

 

﹝疑﹞空生因聞佛說佛非色相，法不可取。遂起疑云，若佛與法，二皆無相，是無佛無法矣。爭奈現見佛成菩提，現今說法，何以言無。此疑佛自語相違也。故下按破。

 

【「須菩提！於意云何？如來得阿耨多羅三藐三菩提耶？如來有所說法耶？」須菩提言：「如我解佛所說義，無有定法，名阿耨多羅三藐三菩提。亦無有定法，如來可說。何以故？如來所說法，皆不可取、不可說，非法、非非法。所以者何？一切賢聖，皆以無為法而有差別。」】
 

﹝解﹞此雙遣佛法知見也。空生心中纔萌有佛有法之念，所謂意言分別也。含而未吐，佛逆破之。故召而詰之曰：於意云何？謂汝意下作何分別耶？且佛菩提，果有所得耶？如來果有所說法耶？此審而詰之，以勘其意。空生領旨，故陳其悟。謂已解佛說，原無定法，即是菩提；亦無有定法，如來可說。此空生深領如來不取之旨。不但如來，即一切賢聖，皆以無為法有差別故，故非可取。此開權顯實之意，已露一斑矣。

 

﹝疑﹞空生已領無佛無法之旨。但不知契無為者，如何得福殊勝。故下如來以離相破之。

 

【「須菩提！於意云何？若人滿三千大千世界七寶，以用布施，是人所得福德，寧為多不？」須菩提言：「甚多，世尊！何以故？是福德，即非福德性，是故如來說福德多。」「若復有人於此經中，受持乃至四句偈等，為他人說，其福勝彼。何以故？須菩提！一切諸佛，及諸佛阿耨多羅三藐三菩提法，皆從此經出。須菩提！所謂佛、法者，即非佛、法。】
 

﹝解﹞此以無相之福，以顯無相之法為最勝也。空生已悟無相之理。但不知契無相之理，得無相之福。此福如何勝彼有相耶？故佛先以有相布施，較量其福，不如持四句偈之福殊勝者，以一切諸佛，皆從此般若而出生故。故云，般若是諸佛母，所以福大。如俗所云，母因子貴故也。是則般若乃是能出生佛、法者。而般若本非佛、法也。故云。所謂佛、法者，即非佛、法。

 

﹝疑﹞既法無可說，佛無可成，俱不可得矣。且世尊昔日，為我等聲聞，說四諦法，乃是法也。我等依之而修，是得果也。我等依涅槃而住，此有所住也。如何世尊一切皆非。此大眾意言分別也。故世尊逆舉小果，逆問空生，而代破之。

 

【「須菩提！於意云何？須陀洹能作是念：『我得須陀洹果』不？」須菩提言：「不也，世尊！何以故？須陀洹，名為入流，而無所入，不入色聲香味觸法，是名須陀洹。」「須菩提！於意云何？斯陀含能作是念：『我得斯陀含果』不？」須菩提言：「不也，世尊！何以故？斯陀含，名一往來，而實無往來，是名斯陀含。」「須菩提！於意云何？阿那含能作是念：『我得阿那含果』不？」須菩提言：「不也，世尊！何以故？阿那含，名為不來，而實無不來，是故名阿那含。」「須菩提！於意云何？阿羅漢能作是念：『我得阿羅漢道』不？」須菩提言：「不也，世尊！何以故？實無有法，名阿羅漢。世尊！若阿羅漢作是念：『我得阿羅漢道』，即為著我人眾生壽者。世尊！佛說我得無諍三昧，人中最為第一，是第一離欲阿羅漢。世尊！我不作是念：『我是離欲阿羅漢』。世尊！我若作是念：『我得阿羅漢道』，世尊則不說須菩提是樂阿蘭那行者。以須菩提，實無所行，而名須菩提是樂阿蘭那行。」】
 

﹝解﹞此的示無住真宗也。大眾因聞佛不可求，法非可取，斯則進取無可住矣。爭奈世尊昔日，教我聲聞，令離生死，安住涅槃，非無法無果可住也。而今世尊何以言佛法皆非。此小乘未忘名言習氣，執有實法，難入般若，故多起疑。世尊假空生之悟，為眾旁通，故舉昔果逆徵之曰。於意云何，謂於汝意下如何也？梵語須陀洹，此云入流。入，逆也。謂逆生死流也。然言逆流，但約不入六塵名為逆，非是實有此可逆，有彼可入而住之也。斯陀含，此云一往來。謂有欲界一品殘思，但只消一來欲界斷之，則從此長往矣。此亦非有來往實住處也。阿那含，此云不來。謂永不來欲界受生。如此而已。亦非有不來之處可住也。阿羅漢，此云不生。以見彼諸法，一切皆無，實無諸法，一心不生。如此而已。亦未嘗作念，我是阿羅漢。亦非有住可之羅漢地也。若阿羅漢自己作念，認著我是羅漢，此則與眾生知見一般，即著四相矣。空生以己驗之。即如世尊每每稱我得了無諍三昧，又讚我是人中最上之人，又說我是第一離欲阿羅漢。蒙世尊如此極口稱讚，然我自忖己心，並不曾一念生心，執著我是離欲羅漢也。若我有此念，世尊則不說我是樂寂靜行者。以我而觀，昔日涅槃元無住處。足知如來菩提，必無可住之理矣，復何疑哉。此決佛果有住之疑。下決佛定有成之疑。

 

﹝疑﹞聞上開示。佛果無住，明矣。既果無所成，爭奈現見如來，從燃燈受記。是則佛定有成。既有可成之佛，豈無可住之果。下答以無所得。

 

【佛告須菩提：「於意云何？如來昔在燃燈佛所，於法有所得不？」「不也，世尊！如來在燃燈佛所，於法實無所得。」】
 

﹝解﹞此示究竟無得之旨也。以聞無住之談，已悟菩提無住。遂疑菩提雖無住，而佛果必定是有成。若佛無成，如何傳授。故世尊逆問空生而決之。以燃燈佛雖云授記，但印契此心而已，實無所得。若有所得，則燃燈必不與我授記。

 

﹝疑﹞菩提無住，佛果無得，如此，則不必莊嚴佛土矣。而世尊何以教我行菩薩行，莊嚴佛土耶？

 

【「須菩提！於意云何？菩薩莊嚴佛土不？」「不也，世尊！何以故？莊嚴佛土者，即非莊嚴，是名莊嚴。」「是故須菩提！諸菩薩摩訶薩，應如是生清淨心，不應住色生心，不應住聲香味觸法生心，應無所住而生其心。】
 

﹝解﹞此直示安心之法也。空生疑謂佛既無成，涅槃無住。若如此又何須莊嚴佛土耶？執此疑者，謂度生之行，實要莊嚴佛土，如修寺一般，此執相之愚也。故世尊逆問空生，菩薩果有莊嚴佛土不？空生領旨。答言即非莊嚴，是名莊嚴。何以明之。然而佛土者，淨土也。且此淨土，豈可以七寶累砌而為莊嚴也。以眾生所見穢土，乃惡業莊嚴，種種苦具。在諸佛所居淨土，但以清淨覺心，淨彼諸染，染業既空，則土自淨。是以清淨心而為莊嚴。然此莊嚴，非同彼也。故曰即非莊嚴，是名莊嚴。如此看來，菩薩莊嚴佛土，不假外來，只是自淨其心。心淨則土自淨。故曰，但應如是生清淨心而已，不必別求莊嚴也。

 

﹝疑﹞既云清淨，如何生心？佛言：清淨如何生心。但不當生六塵染心而已。非有清淨可住而生心也。所謂執謝情忘，淨心自現。故曰：應無所住而生其心。三祖云：莫逐有緣，無住空忍。此為無住生心安心之法，妙不過此。故六祖一聞，言下頓悟。

 

﹝疑﹞既不莊嚴佛土，是無佛土也。且千丈大身之佛，又何所居耶？此疑報身必居實土。

 

【「須菩提！譬如有人，身如須彌山王，於意云何？是身為大不？」須菩提言：「甚大，世尊！何以故？佛說非身，是名大身。」】
 

﹝解﹞此示法身真土也。因聞佛土非可莊嚴，遂疑報身必居實土。若不莊嚴，向何居住。佛以法身非身破之。意謂非土之土，常寂光也。非身之身，乃法身也。法身非相，真土無形。然身既不可以相見，而土又何可以莊嚴耶！此從離六塵相，離心緣相以來，所破群疑，直至身土皆空，心境雙絕，始是般若極則，以顯法身無住之理。故開導至此，理極忘言。但有信此法者，其福無量。故下較量福德。

 

【「須菩提！如恒河中所有沙數，如是沙等恒河，於意云何？是諸恒河沙，寧為多不？」須菩提言：「甚多，世尊！但諸恒河，尚多無數，何況其沙！」「須菩提！我今實言告汝：若有善男子、善女人，以七寶滿爾所恒河沙數三千大千世界，以用布施，得福多不？」須菩提言：「甚多，世尊！」佛告須菩提：「若善男子、善女人，於此經中，乃至受持四句偈等，為他人說，而此福德，勝前福德。復次，須菩提！隨說是經，乃至四句偈等，當知此處，一切世間天人阿修羅，皆應供養，如佛塔廟。何況有人，盡能受持讀誦。須菩提！當知是人，成就最上第一希有之法，若是經典所在之處，則為有佛，若尊重弟子。」】
 

﹝解﹞此以喻法顯殊勝也。說四句之福，勝河沙七寶者。以此法，乃最上第一希有之法。以此四偈，即法身全體故。如佛住世，與弟子宣說無二故也。前顯法身已圓。群疑頓破，言忘理極。故空生領旨，遂請結經名。

 

【爾時須菩提白佛言：「世尊！當何名此經？我等云何奉持？」佛告須菩提：「是經名為《金剛般若波羅蜜》，以是名字，汝當奉持。所以者何？須菩提！佛說般若波羅蜜，即非般若波羅蜜，是名般若波羅蜜。】
 

﹝解﹞此指歸般若實際也。空生領悟，般若全體已露，更無餘法，故問結經名。世尊但告之曰：是經名為金剛般若波羅蜜。意謂此法無名，但此心耳。又問如何奉持。告以即以此心奉持此法。以心本非心，而法亦非法。故曰般若即非般若波羅蜜。前未聞此法時，其心未安，故初請降伏。以所知所見，滿目塵鏡，生佛迢然，淨穢殊途，取舍異趣，故其心不安，難以降伏，特起種種疑情。初疑眾生難度，則告以眾生本空。又疑佛果難求，則告以佛不必求。次疑布施難周，則告以三輪空寂。次疑佛土難嚴，則告以心淨則嚴。次疑報身無寄，則告以法身無依。到此空生伎倆已窮，群疑冰釋。佛心已盡披露，無復遺餘。所以聞者心安自降伏矣。故問結經名。世尊不以實法贅人，但名此心而已。故以此結之。下文乃單示法身極則，所謂百尺竿頭更進一步。只須具金剛眼，始得極盡相應。故空生感悟流涕，讚歎難量。似久客還家，宜其見慈母而生悲泣也，直至不可思議而後已。

 

【「須菩提！於意云何？如來有所說法不？」須菩提白佛言：「世尊！如來無所說。」】
 

﹝解﹞空生已悟法身之理。遂疑法身非相，誰當說法。此計法有所說也。故佛徵詰。乃悟身既非身，法亦無說。

 

﹝疑﹞法身非相，然非相即墮斷滅。斷滅無相當於何處見法身耶？眾有此疑，故佛徵破。

 

【「須菩提！於意云何？三千大千世界，所有微塵，是為多不？」須菩提言：「甚多，世尊！」「須菩提！諸微塵，如來說非微塵，是名微塵。如來說世界，非世界，是名世界。】
 

﹝解﹞此示諸法雖空，不入斷滅也。聞說法身非相，遂疑墮斷滅。斷滅則無處覓法身矣。世尊示以塵塵剎剎皆法身也。故詰之曰：三千大千世界所有微塵是為多不？答言甚多。若以微塵世界而觀，則滿目塵境萬象樅然；若以非微塵世界而觀，則一道虛間，真空冥寂。所謂寂滅靈虛，寄森羅而顯象。縱橫幻境，在一性而融真。所以青青翠竹，總是真如。鬱鬱黃華，無非般若。山河及大地，全露法王身。要見法身，須具金剛正眼始得。故曰世界非世界是名世界。

 

﹝疑﹞所聞法身非相方名為佛。若非相是佛，即今現前三十二相之佛豈非佛耶？此認化身為真佛也。下以法化一體破之。

 

【「須菩提！於意云何？可以三十二相見如來不？」「不也，世尊！不可以三十二相得見如來。何以故？如來說三十二相，即是非相，是名三十二相。」】
 

﹝解﹞此示法、化冥一也。莫謂有相非佛。即今三十二相，本非有相，相即非相，則應身即法身矣。到此三身一體，身土皆空，理極情忘，言詞相寂。故但讚歎能契此理，轉教之者其福無量。

 

【「須菩提！若有善男子、善女人，以恒河沙等身命布施。若復有人於此經中，乃至受持四句偈等，為他人說，其福甚多。」】
 

﹝解﹞此顯法空勝益也。世尊顯理已極，群疑已破，四相頓空，我執既亡，法身獨露。故世尊較量布施恒沙身命之多，不若深心受持四句偈為他人說，其無相之福真不可量矣。空生全領此旨，感激未聞，故涕淚悲泣讚歎希有。此正前云善護念善囑付者以此故也。

 

（已前領悟。）

 

（已下陳情。）

 

【爾時須菩提，聞說是經，深解義趣，涕淚悲泣，而白佛言：「希有世尊！佛說如是甚深經典，我從昔來所得慧眼，未曾得聞如是之經。世尊！若復有人得聞是經，信心清淨，即生實相，當知是人成就第一希有功德。世尊！是實相者，即是非相，是故如來說名實相。世尊！我今得聞如是經典，信解受持不足為難。若當來世後五百歲，其有眾生得聞是經，信解受持，是人即為第一希有。何以故？此人無我相人相眾生相壽者相。所以者何？我相即是非相，人相眾生相壽者相即是非相。何以故？離一切諸相，即名諸佛。」佛告須菩提：「如是如是！若復有人，得聞是經，不驚不怖不畏，當知是人，甚為希有。何以故？須菩提！如來說第一波羅蜜，即非第一波羅蜜，是名第一波羅蜜。】
 

﹝解﹞此印契佛心入佛知見也。若空生輩諸小乘人與諸眾生皆執相之徒也。即佛出世以來二十餘年，所說諸法未曾離相，恐生驚疑，故窾而教之，多方淘汰，至今方始露出本心。何以故？以佛本願，欲令一切皆趣大乘究竟之地故。今將引昔小乘發大乘心，特以此金剛心地為本修因，故先用此心斷彼群疑，令生正信。故此般若乃入大乘之初門，為菩薩發覺之初心，所謂護念付囑者此心也。以小乘弟子一向未聞，而今始聞之。從昔未解，而今始悟之。如失乳兒忽遇慈母。所以空生一聞感激涕零，宜其然也。故讚歎希有。前歎希有，乃忽爾覷見世尊此一片心，尚未備聞其說。今蒙世尊吐露，重重逐破，消盡群疑，此真希有之心也。蓋從昔已來所未聞者，誠希有之法也。空生自陳已悟。又激發同輩意謂我聞而悟自謂希有矣，若再有一人聞而能信自心清淨如此者，則實相現前，諸妄消滅。此人亦自希有之人矣。何以故？以離相之法最難信解故也。且我輩親見如來。雖是難信，然聞佛妙音，即信解亦不難。若佛滅後去聖時遙，後五百歲，五濁惡重，魔強法弱之時，能信此法者，甚為難也。茍有能信者，則為第一希有之人也。何以故？以此人能離四相故。然四相本是如如，了此即見法身矣。故曰：能離一切相，即名為佛。此真希有也。世尊聞說乃印許之曰：如是，如是，誠如所說。以此法大機小，聞者皆生驚疑怖畏故也。茍聞而不驚疑怖畏者，甚希有也。以我所說，不在言故。故曰：即非第一，是名第一。

 

﹝疑﹞前言布施，乃六塵受用之物，外施也。一向難捨已捨，即捨亦要求福，世尊已教不許住相，已說無相之福更大。既而又說，不但七寶布施，不比無相之福。即將恒沙身命布施之福，亦難比之。以身命內施也。故空生遂疑謂外施可忘，身命難捨，如何能捨耶。世尊逆知其意。故特說忍辱行以破之。割截身體而不嗔恨，則我空矣。此是當機疑意如此。其經中密意，乃世尊密破菩薩我法二執。然我執即五蘊身心，且此五蘊身有假名，有實法。前破假名，今以割截身體驗破五蘊實法也。

 

【「須菩提！忍辱波羅蜜，如來說非忍辱波羅蜜，是名忍辱波羅蜜。何以故？須菩提！如我昔為歌利王割截身體，我於爾時無我相、無人相、無眾生相、無壽者相。何以故？我於往昔節節支解時，若有我相、人相、眾生相、壽者相，應生嗔恨。須菩提！又念過去於五百世，作忍辱仙人，於爾所世，無我相、無人相、無眾生相、無壽者相。是故須菩提，菩薩應離一切相，發阿耨多羅三藐三菩提心。不應住色生心，不應住聲香味觸法生心，應生無所住心，若心有住，即為非住。是故佛說菩薩心，不應住色布施。須菩提！菩薩為利益一切眾生故，應如是布施。如來說一切諸相，即是非相；又說一切眾生，即非眾生。】
 

﹝解﹞此破五蘊實法，結答云何應住之問也。空生一聞身命布施，不達五蘊本空，遂疑而不信，甚以為難。謂外施七寶，不住於相，猶可能也。若捨身命，則不能矣。不捨身命，則我相未空。既然著相，難契真空，故世尊特說忍辱之行。當歌利王割截身體之時，若我四相未忘，則生嗔恨矣。所以不嗔者，以達五蘊本性空故。所謂割水吹光，湛然不動者，以離一切相也。是故我教菩薩當離一切相發菩提心者，不應住於六塵生心，應當生無所住之心也。此結前文總會離相之旨，以答云何應住之問也。又示之曰：若心有住，則心境俱妄，則為非住。是故佛說菩薩不應住於色相而行布施者此也。然菩薩既為利益一切眾生，應當如是布施，方為妙行，不可執著別生臆見也。以如來說一切相，皆是真如。說一切眾生即是真如。所以前云：若見諸相非相，即見如來。故結示云諸相即是非相，眾生即非眾生。

 

﹝疑﹞既云不住於相，則一切皆空。空即能證之智亦空無體矣。無體之法，安可作因而取果耶？答意誡令但當諦信佛言，是如來自證境界，決不虛妄。

 

【「須菩提！如來是真語者、實語者、如語者、不誑語者、不異語者。須菩提！如來所得法，此法無實無虛。】
 

﹝解﹞此結令諦信也。空生聞佛所說因果皆空，疑謂果空則不必用因。因空則不能得果。今因中行施，況不住生心，則無實果可證矣。世尊誡以但當諦信佛言，不必多起疑念，以如來所得之法非實非虛，不可以執著之情而求之也。以此破之。

 

﹝疑﹞不住相布施生心，即此不住生心。何以得合般若？下答破。

 

【「須菩提！若菩薩心住於法而行布施，如人入暗，則無所見。若菩薩心，不住法而行布施，如人有目，日光明照，見種種色。】
 

﹝解﹞此示無住之益也。有住之心，屬於無明，為心境障故。如人入暗，一無所見。無住之心諸障盡撤，人我兩忘，如日升天，朗照萬象。故此無住之心，即真實般若，佛所證者，此心而已。

 

﹝疑﹞且此無住之心，縱是般若，如何能契佛心？下答破。

 

【「須菩提！當來之世，若有善男子、善女人，能於此經受持讀誦，即為如來。以佛智慧，悉知是人，悉見是人，皆得成就無量無邊功德。須菩提！若有善男子、善女人，初日分，以恒河沙等身布施；中日分，復以恒河沙等身布施；後日分，亦以恒河沙等身布施，如是無量百千萬億劫，以身布施，若復有人，聞此經典，信心不逆，其福勝彼，何況書寫受持讀誦為人解說。」
 

﹝解﹞此示心佛平等也。空生之疑將謂己智不能契合佛智。佛意般若無文字，文字即般若。然我說此經，即全體般若。但有人能信受者，則為妙契佛智。而佛以本智，了知其人無量功德矣。此一念頓契佛心之功德，縱使一日三時以恒沙身命布施功德其福固多，但不若有一念信心，隨順般若而不逆者，可謂善入佛慧矣。其福更大。何況書寫受持讀誦，為人解說。

 

（下讚般若殊勝）

 

【「須菩提！以要言之，是經有不可思議，不可稱量無邊功德。如來為發大乘者說，為發最上乘者說。若有人能受持讀誦，廣為人說，如來悉知是人，悉見是人，皆得成就不可量、不可稱、無有邊、不可思議功德。如是人等，即為荷擔如來阿耨多羅三藐三菩提。何以故？須菩提！若樂小法者，著我見人見眾生見壽者見，即於此經不能聽受讀誦，為人解說。】
 

﹝解﹞此讚般若獨被上上根人。前屢言著四相故麤，今言著四見故細。

 

【「須菩提！在在處處，若有此經，一切世間天人阿修羅，所應供養。當知此處，即為是塔，皆應恭敬，作禮圍遶，以諸華香而散其處。】
 

﹝解﹞此讚般若法身常住。

 

【「復次，須菩提！善男子、善女人，受持讀誦此經，若為人輕賤，是人先世罪業，應墮惡道。以今世人輕賤故，先世罪業，則為消滅，當得阿耨多羅三藐三菩提。】
 

﹝解﹞此讚般若有離障出纏之益。不但滅罪，且得勝果。

 

【「須菩提！我念過去無量阿僧祇劫，於燃燈佛前，得值八百四千萬億那由他諸佛，悉皆供養承事，無空過者。若復有人，於後末世，能受持讀誦此經，所得功德，於我所供養諸佛功德，百分不及一，千萬億分，乃至算數譬喻所不能及。須菩提！若善男子、善女人，於後末世，有受持讀誦此經，所得功德，我若具說者。或有人聞，心則狂亂，狐疑不信。須菩提！當知是經義不可思議，果報亦不可思議。」】
 

﹝解﹞此讚悟般若者，一念頓生佛家。生生世世，永不離佛。故此功德最為殊勝也。後世末法之中，有能信者，其功更大。以此般若之德，不可思議，故果報亦不可思議。從初問云何應住，云何降伏其心以來，通破凡夫中大心眾生修菩薩行者所執之疑。然所執我法二執有麤有細。已前破麤二執。以所執五蘊身心為我執，我所作為緣塵六度之行欲求菩提者為法執。然此二執，皆著相故。是破初發心菩薩未悟般若者之疑，但意顯下不見有眾生可度也。此後乃破微細我法二執。是已悟般若之菩薩，但執有能證之智為我，有所證真如為人，能證能悟為眾生，證悟未忘潛續如命為壽者。而此四相最極微細，故為微細二執。所謂存我覺我。故向下發揮但標我字。若破此我執，則上不見有佛果可求也。經文與前問同意別，觀者應知。

 

【爾時須菩提白佛言：「世尊！善男子、善女人，發阿耨多羅三藐三菩提心，云何應住？云何降伏其心？」佛告須菩提：「若善男子、善女人，發阿耨多羅三藐三菩提心者，當生如是心：我應滅度一切眾生，滅度一切眾生已，而無有一眾生實滅度者。何以故？須菩提！若菩薩有我相、人相、眾生相、壽者相，則非菩薩。所以者何？須菩提！實無有法，發阿耨多羅三藐三菩提心者。】
 

﹝解﹞從此以下，徵破微細我法二執也。經初問云何應住，云何降伏其心者，以初發心菩薩，乃凡夫中大心眾生始發度生之心，故種種著相，以依著自己五蘊色身修行。其所行布施，乃執著六塵麤物而求福果；其所求菩提，乃執著化佛色相之身；其土乃寶物莊嚴之土。種種所行，皆不離相，故去般若遠甚。空生起疑，被佛重重破斥，直至一切色相皆離，方契真如般若實智。而空生已悟，大眾疑消。此經文不可思議。已前半卷皆此意也。其所破我依凡夫見起，即五蘊色相之我，其四相皆麤。今此經文以下乃是破已悟般若之菩薩，但能證之智未忘，以此執著為我，此是存我覺我之我，乃微細我法二執，四相皆細，故此經中標出一我字為首。但云我應滅度眾生，更不言布施，是知功行已圓，唯有生佛之見未泯耳，故前麤後細。問：然此細智為我，而又問云何應住，云何降伏其心，與前問意同者何也？答：此問住，蓋此菩薩已離五蘊，但習氣未忘，故於真如智中亦求安住。且急急欲求菩提，執謂菩提有所住處。求而不得，其心不安，故問降伏，此求佛之心未安，以生佛之見未泯，不達平等一如耳。問同意別。故世尊破云發菩提者，當作此觀：我滅度一切眾生已，實無有一眾生得滅度者。以眾生本自如如，不待更滅，若執有滅度，則著四相，非菩薩矣。此不見有眾生可度也。然生佛本來平等，若眾生既無可滅，而此中實無有法，可容菩薩發心求菩提者。何以故？以眾生本自寂滅，即是菩提，又何容其更求耶，此不見有佛果可求也。

 

﹝疑﹞既無實法可得菩提，且我所悟之般若豈非法耶？即世尊於燃燈佛所，因得此法，乃得成佛，豈非得菩提耶？何言無法可得？故下破之。

 

【「須菩提！於意云何？如來於燃燈佛所，有法得阿耨多羅三藐三菩提不？」「不也，世尊！如我解佛所說義，佛於燃燈佛所，無有法得阿耨多羅三藐三菩提。」佛言：「如是如是！須菩提！實無有法，如來得阿耨多羅三藐三菩提。須菩提！若有法如來得阿耨多羅三藐三菩提者，燃燈佛即不與我授記：『汝於來世，當得作佛，號釋迦牟尼』。以實無有法，得阿耨多羅三藐三菩提，是故燃燈佛，與我授記，作是言：『汝於來世，當得作佛，號釋迦牟尼』。】
 

﹝解﹞此示菩提無得，以破執佛之疑也。空生疑佛於燃燈佛所，實有法可得。世尊展轉逐破妄計，正顯實無一法可得。

 

﹝疑﹞謂般若之法，乃成佛真因。今云無法，則無因矣。無因如何得菩提果？下以法身不屬因果破之。

 

【「何以故？如來者，即諸法如義。若有人言：如來得阿耨多羅三藐三菩提。須菩提！實無有法，佛得阿耨多羅三藐三菩提。須菩提！如來所得阿耨多羅三藐三菩提，於是中無實無虛，是故如來說一切法，皆是佛法。須菩提！所言一切法者，即非一切法，是故名一切法。須菩提！譬如人身長大。」須菩提言：「世尊！如來說人身長大，則為非大身，是名大身。」】
 

﹝解﹞此顯法身不屬因果也。空生不達法身真體，不屬因果，乃執定如來有修有得。故佛以無所得破之矣。猶恐不悟，乃直示之曰：何故言菩提無所得耶？以如來者，非色相之稱，乃是諸法當體如如之義耳。且諸法本自如如，豈假修為證得耶？故我說菩提實無有法容佛可得。宗門謂向上一路三世諸佛不許覷著，覷著則眼瞎，以此中無你取覓處故也。如來菩提並無甚奇特，但於諸法不起斷常顛倒見耳，故言無實無虛。以一切法，皆非法故。若知大身非身，則知諸法非法。

 

﹝疑﹞因聞實無有法容其發心，遂疑云以我有此度生之法，方名菩薩。既無有法，何以得菩薩之名耶。下以無法無我破之。

 

【「須菩提！菩薩亦如是，若作是言：『我當滅度無量眾生』，則不名菩薩。何以故？須菩提！實無有法，名為菩薩。是故佛說一切法，無我無人無眾生無壽者。須菩提！若菩薩作是言：『我當莊嚴佛土』，是不名菩薩。何以故？如來說莊嚴佛土者即非莊嚴，是名莊嚴。須菩提！若菩薩通達無我法者，如來說名真是菩薩。】
 

﹝解﹞此示法身無我例破菩薩微細二執也。空生執有法度生方名菩薩。世尊告以實無有法以遣法執。恐疑無法度生如何莊嚴佛土，故世尊示以常寂光土不假莊嚴，以遣住心破我執。此二無我也。茍不達此理，則非真菩薩矣。故云通達無我、法者，如來說名真是菩薩。

 

﹝疑﹞若菩薩不見眾生可度，無土可淨，如此如來要五眼作麼？下約知眾生心為眼，非實有五眼破之。

 

【「須菩提！於意云何？如來有肉眼不？」「如是，世尊！如來有肉眼。」「須菩提！於意云何？如來有天眼不？」「如是，世尊！如來有天眼。」「須菩提！於意云何？如來有慧眼不？」「如是，世尊！如來有慧眼。」「須菩提！於意云何？如來有法眼不？」「如是，世尊！如來有法眼。」「須菩提！於意云何？如來有佛眼不？」「如是，世尊！如來有佛眼。」「須菩提！於意云何？如恒河中所有沙，佛說是沙不？」「如是，世尊！如來說是沙。」「須菩提！於意云何？如一恒河中所有沙，有如是沙等恒河，是諸恒河，所有沙數，佛世界如是，寧為多不？」「甚多，世尊！」佛告須菩提：「爾所國土中，所有眾生，若干種心，如來悉知。何以故？如來說諸心，皆為非心，是名為心。所以者何？須菩提！過去心不可得，現在心不可得，未來心不可得。」
 

﹝解﹞此示心、佛、眾生三無差別也。空生疑佛具五眼，將謂有法可見，有世界眾生當情。世尊告以所具五眼非眼也。但約見眾生心為眼耳。且如恒沙世界，無量眾生，若干種心，如來悉知悉見者，以眾生乃如來自心之眾生。故眾生凡動一念，即如來自心動也，如何不知不見耶。又疑眾生心有生滅，如來心亦生滅耶？故世尊言此中眾生心本自如如，了無生滅。與如來心寂滅平等故。如來眾生湛然不動，絕無生死去來之相。所謂心佛與眾生，是三無差別，故三際求心了不可得。

 

﹝疑﹞世尊一往破執，謂無土可嚴，無生可度。恐空生聞而轉計，將謂生土皆空，則布施無福，亦不必修矣。故世尊以無福之福，其福甚大破之。

 

【「須菩提！於意云何？若有人滿三千大千世界七寶，以用布施，是人以是因緣，得福多不？」「如是，世尊！此人以是因緣，得福甚多。」「須菩提！若福德有實，如來不說得福德多，以福德無故，如來說得福德多。】
 

﹝解﹞此示無相之福也。空生執著有相布施，將謂實有福德。殊不知能施六塵本空，則所得福德非有。故世尊以福德無故福德多破之。所言無者，非絕無也。以心量如空，故得福益大。

 

﹝疑﹞空生因聞不許住相度生嚴土，遂起疑云：且度生嚴土乃成佛之因，所感萬德具足莊嚴之果。今云無生可度，無土可嚴，是絕無因也。又云：無菩提可證，是無果也。因果皆絕，是無佛矣。即今現見如來具足色相，又從何而有耶？故佛以不應具足色相見如來破之。

 

【「須菩提！於意云何？佛可以具足色身見不？」「不也，世尊！如來不應以具足色身見。何以故？如來說具足色身，即非具足色身，是名具足色身。」「須菩提！於意云何？如來可以具足諸相見不？」「不也，世尊！如來不應以具足諸相見。何以故？如來說諸相具足，即非具足，是名諸相具足。」】
 

﹝解﹞此破執報身色相之見，以顯法報冥一也。具足色身者，萬德莊嚴報身佛也。以多劫度生莊嚴佛土，感此果報以酬因故，如來說具足色身，且此報身本法身也，故云，即非具足色身，法報冥一，故云是名具足色身。此破所見之相，下破能見之見。以報身即法身，故無相可見。智體如如，故見病消亡，境智冥一，故法身自顯。凡言是言非者，皆遮救之辭也。恐落是非窠臼，故左右遮之遣之。故如來說法本無可說，但遮護眾生之心病，不容起見，遣其執情，令不住著，如此而已。學者應知。

 

﹝疑﹞空生聞說佛本無相可見，遂疑既無身相，誰當說法？故佛以無可說破之。

 

【「須菩提！汝勿謂如來作是念：『我當有所說法』。莫作是念！何以故？若人言如來有所說法，則為謗佛，不能解我所說故。須菩提！說法者，無法可說，是名說法。」】
 

﹝解﹞此破報身如來有所說法之疑也。如來出世本無法可說，但就眾生所執之情，隨宜而擊破之，唯一字而已。凡曰非，曰不，乃遮止之辭。以遮止眾生之妄想耳。正是護念之意也。故曰：是名說法。

 

﹝疑﹞空生已悟法身之理無說無示。以此法甚深。但未來眾生，不知可能信受不？故起此疑。向下以無眾生破之。

 

【爾時慧命須菩提白佛言：「世尊！頗有眾生，於未來世，聞說是法，生信心不？」佛言：「須菩提！彼非眾生，非不眾生。何以故？須菩提！眾生眾生者，如來說非眾生，是名眾生。」】
 

﹝解﹞此示生法一如，以破眾生見也。空生妙悟法身，已能信能受矣。第此法甚深，不知可有眾生於未來世，能信此法不？此空生生滅之見未亡，故起未來眾生之見。世尊答以眾生本如，與法平等，何有未來之相耶！以眾生如如，三際平等，此實般若究竟之極則也。彼非眾生等六句，謂眾生本自如如，故曰彼非眾生。以真如隨緣而成眾事，故曰非不眾生。乃復釋之曰：所言眾生，乃是真如隨緣，眾法和合而相生。故云眾生者，以假名眾生。故如來說非實是眾生，以非實有生，是故名為眾生耳。

 

﹝疑﹞法身無相無法可得，如何言修一切善法，證得菩提耶？下以無得平等破之。

 

【須菩提白佛言：「世尊！佛得阿耨多羅三藐三菩提，為無所得耶？」佛言：「如是如是！須菩提！我於阿耨多羅三藐三菩提，乃至無有少法可得，是名阿耨多羅三藐三菩提。復次，須菩提！是法平等，無有高下，是名阿耨多羅三藐三菩提。以無我、無人、無眾生、無壽者，修一切善法，即得阿耨多羅三藐三菩提。須菩提！所言善法者，如來說即非善法，是名善法。】
 

﹝解﹞此破佛法見也。空生已悟法身清淨，無法可得。翻疑佛說修一切善法而得菩提是有得也。豈如來菩提果無所得耶？佛言實無所得。以生佛平等，無二無別，即是菩提，如此而已。豈實有所證得耶。所言修善法而得菩提者，但以離四相而修。以修即無修，故得亦無得。以無所得故，是名真善法也。

 

﹝疑﹞善法既非，何法為勝？下以達般若者，最為殊勝。

 

【「須菩提！若三千大千世界中，所有諸須彌山王，如是等七寶聚，有人持用布施；若人以此《般若波羅蜜經》，乃至四句偈等，受持讀誦，為他人說，於前福德，百分不及一，百千萬億分，乃至算數譬喻，所不能及。】
 

﹝解﹞此讚般若離相之功最勝也。且修善法不得菩提，是則善法非殊勝矣，又以何法為殊勝耶？佛言達般若者，最為殊勝。三千世界中，有百億須彌山，以七寶等此，可謂多矣。以此布施之福，不如達般若四句之福。以彼執相，貪求利益故。般若離相，故超勝無量，非喻可及。

 

﹝疑﹞空生聞前說生佛平等。然既平等則無眾生矣，何言如來當度眾生？是有我人之相也。下以人我兩忘破之。

 

【「須菩提！於意云何？汝等勿謂如來作是念：『我當度眾生』。須菩提！莫作是念！何以故？實無有眾生，如來度者。若有眾生如來度者，如來即有我人眾生壽者。須菩提！如來說有我者，則非有我。而凡夫之人，以為有我。須菩提！凡夫者，如來說即非凡夫，是名凡夫。】
 

﹝解﹞此破佛有人我之疑以顯法身真我也。所云生佛平等，平等則無佛無眾生，何言我當度眾生耶？眾生人也，我度眾生則有我矣。人我宛然則四相不泯，此正宗門所謂得到法身邊，未透法身向上句也。故世尊以言遣之。故云勿謂如來我有度生之念。我有此念，即是凡夫。然如來說凡夫，尚非凡夫，豈可如來尚存我見耶！此則聖凡俱泯，一道齊平，般若玄旨，於斯極矣。

 

﹝疑﹞法身既非有我，報身不可以相見，即今三十二相，豈非佛耶？

 

【「須菩提！於意云何？可以三十二相觀如來不？」須菩提言：「如是如是！以三十二相觀如來。」佛言：「須菩提！若以三十二相觀如來者，轉輪聖王則是如來。」須菩提白佛言：「世尊！如我解佛所說義，不應以三十二相觀如來。」爾時世尊而說偈言：「若以色見我，以音聲求我，是人行邪道，不能見如來。」】
 

﹝解﹞此示應化非真，以顯法身離相也。空生已悟法身無我，報身非相，是為真佛。遂疑現見三十二相是何佛耶？是有佛見也。世尊詰之曰：果可以三十二相見如來乎？空生執以三十二相必定是佛。世尊以轉輪聖王破之。遂悟不可以三十二相觀如來。世尊示之以離相偈云：若以色見我，以音聲求我，是人行邪道，不能見如來。

 

﹝疑﹞空生聞說法報無相，應化非真，故起法身斷滅之見，以不達法身真我故，佛以不斷滅破之。

 

【「須菩提！汝若作是念：如來不以具足相故，得阿耨多羅三藐三菩提。須菩提！莫作是念：『如來不以具足相故，得阿耨多羅三藐三菩提』。須菩提！汝若作是念：發阿耨多羅三藐三菩提心者，說諸法斷滅。莫作是念！何以故？發阿耨多羅三藐三菩提心者，於法不說斷滅相。須菩提！若菩薩以滿恒河沙等世界七寶，持用布施；若復有人，知一切法無我，得成于忍，此菩薩，勝前菩薩所得功德。何以故？須菩提！以諸菩薩不受福德故。須菩提白佛言：世尊！云何菩薩不受福德？須菩提！菩薩所作福德，不應貪著，是故說不受福德。」

 

﹝解﹞此破斷滅見也。空生聞說當以離相見佛，遂起斷滅見。謂如來不以具足相故得菩提。佛教之曰：莫作是念。若作是念，則說諸法斷滅矣。然發菩提心者，於法不說斷滅相，但說知一切法無我而已。若復有人知一切法無我，得成于忍，此菩薩勝過滿恒沙界七寶布施之功德，以不受福德故也。所言不受者，非絕無也，但不貪著福德耳。所謂無作無造無受者，善惡之業亦不亡。世尊出世，說法四十九年，止說一無字而已。以九界眾生，通執一切法有我，如來但以無字破之。此金剛正眼，直觀向上一路。故宗門單傳直指，唯從此入。

 

﹝疑﹞既言無我無受福者，則現見如來行住坐臥，豈非如來之我耶？此乃三身一異之見未泯，未悟平等法身故也。

 

【「須菩提！若有人言：如來若來、若去、若坐、若臥，是人不解我所說義。何以故？如來者，無所從來，亦無所去，故名如來。】
 

﹝解﹞此會歸法身真際也。空生向以威儀動靜者為如來。此特去來之見耳，如來豈有去來耶。至此執謝情忘，動靜不二，如如實際，妙極于斯。但一異之見未忘，三身一體之義未契。故下以微塵世界破之。

 

【「須菩提！若善男子、善女人，以三千大千世界，碎為微塵。於意云何？是微塵眾，寧為多不？」須菩提言：「甚多，世尊！何以故？若是微塵眾實有者，佛即不說是微塵眾。所以者何？佛說微塵眾，即非微塵眾，是名微塵眾。世尊！如來所說三千大千世界，即非世界，是名世界。何以故？若世界實有者，則是一合相。如來說一合相，即非一合相，是名一合相。」「須菩提！一合相者，即是不可說，但凡夫之人，貪著其事。】
 

﹝解﹞此破一異見也。空生未契三身一體，故世尊以微塵世界非一非異示之。言微塵則非一，世界即非異。微塵聚而為世界，即異而不異。世界散而為微塵，即一而不一。由是觀之，一異之相，了不可得。以不可得，故非實有也。若實有一異之相，即為一合相矣。一合者邊見也，以合一即不能異，合異即不能一故。若微塵實有，即不能聚而為世界。若世界實有，則不能散而為微塵。愚夫以此為一合相。如來說一合相則不然，以離二邊，故名一合。二邊既離，即是不可說矣。但凡夫之人不能遠離有無一異二邊，貪著其事，故不能達三身一體，平等法身之理也。

 

﹝疑﹞既平等法身一切皆非即不可見，又何以佛說有四相見耶？故下伏破。

 

【「須菩提！若人言：佛說我見、人見、眾生見、壽者見。須菩提！於意云何？是人解我所說義不？」「不也，世尊！是人不解如來所說義。何以故？世尊說我見、人見、眾生見、壽者見，即非我見、人見、眾生見、壽者見，是名我見、人見、眾生見、壽者見。」「須菩提！發阿耨多羅三藐三菩提心者，於一切法，應如是知、如是見、如是信解，不生法相。須菩提！所言法相者，如來說即非法相，是名法相。】
 

﹝解﹞此破執有離相之見也。空生已悟平等如如法身之理。遂疑法身之體，既不可以相見，如何世尊說離四相之見耶？佛恐空生伏懷此疑，故詰之曰：假若有人言世尊說有四相之見者，汝謂此人解我所說之意不？空生遂悟佛意。答言此人不解如來所說義。何以故？以世尊說有四相之見者，非是實有相見可指說也，將為遣有相見者之執情耳，故曰非。此非字與諸非字不同。前屢言非，皆不是之義。今此非字乃遣絕之辭，謂遣眾生心中所執之相見耳。非佛說有此相見，乃眾生之相見耳。故曰是名。此是名二字亦與屢說者不同，宜深觀之。蓋一切眾生迷倒於相見之中，所執堅固難破，故佛以金剛心智以逐破之，令見本智法身真體。初執見有五蘊身心及六塵相，故著相行施以求佛福德，世尊以無住破之。次執有菩提相，佛以無所得破之。次執布施有莊嚴佛土相，佛以無土可嚴破之。次執福德以感報相，佛以非具足色身破之。次執如來定有三身相，佛以應化非真、報身離相破之。次執定有法身相，佛以法身非相破之。次執法身定有實我相，佛以一切法無我破之。次執如來定有三身相，佛以非一非異破之。重重逐破，一切皆非，諸相銷亡，一心無寄，理極情忘，直指法身實際。以所見之妄相既空，則能見之妄見亦泯。此真實般若究竟極則，直透法身向上一路。故佛誡之曰：發菩提心者，於一切法應如是知，如是見，如是信解，不生法相。到此始是真知真見真信真解，則永不起一切法相知見矣。斯則人法雙忘，聖凡俱泯，言語道斷，心行處滅。舉心即錯，動念即乖。故復遣之曰：所云法相，亦非法相，始是真實法相，非妄見者可比也。般若玄旨，妙極於斯。

 

﹝疑﹞空生已悟法身全體，遂疑法身不會說法，其說法者，乃化身耳。且化身所說之法，不達法身境界。如何持此法者，得福德耶？以下化身所說，即真實法。以三身一體故。

 

【「須菩提！若有人以滿無量阿僧祇世界七寶，持用布施；若有善男子、善女人，發菩提心者，持於此經，乃至四句偈等，受持讀誦，為人演說，其福勝彼。云何為人演說？不取於相，如如不動。】
 

﹝解﹞此示化身佛說如如法也。空生疑化身佛所說之法，不到法身境界，如何得福？佛言：化身說即法身說，以三身不異故。即於此法能持四句，為人演說，其福最勝，以不取於相如如不動故，到此塵說剎說熾然說也。

 

﹝疑﹞法身寂滅，如何寂而能說？下示正觀。以般若空寂，從假觀入，從假入空，故名真空。以假即真故。

 

【「何以故？一切有為法，如夢幻泡影，如露亦如電，應作如是觀。」】
 

﹝解﹞此入般若真空妙觀也。以真空冥寂，藉假而觀，若六喻觀成，則真空自現。一往俱顯理體，此則正示觀法。諸修行人當從此入，法身真境，極盡於斯。

 

【佛說是經已，長老須菩提，及諸比丘、比丘尼，優婆塞、優婆夷，一切世間天、人、阿修羅，聞佛所說，皆大歡喜，信受奉行。】
 

﹝解﹞此結經常規也。凡所聞歡喜，必妙契於心，契則信之真受之切，而奉行不虛矣。

